Ngohe Aromatawai: Tohea te tohe

Paerewa Paetae Ngā Toi Puoro 91750: Te whakataurite i tētahi toi taketake ki tētahi mahinga toi o ēnei rā i roto i ngā toi puoro

Aronga: Ngā Toi Puoro 2.7A v1

Whiwhinga: 4

**Te Horopaki**

Ka rangahau koe i ngā titonga waiata e kōkiri ana i te mautohe (protest) i roto i ngā tau; arā, ko ngā take tōrangapū, ngā take whenua, ngā tikanga me ngā take tangata.

Ka whakatau whakaaro mō ngā tūmomo puoro (genre) ka whakamahia e te hunga mautohe i roto i te takanga o te wā. Ka whakataurite i ngā āhuatanga puoro ka kawe i te wairua o te kaupapa ka tohea.

Ka waihanga whakaaturanga e whakataurite ana i ngā rerekētanga me ngā panonitanga i roto i ngā tau, arā, ko ngā momo titonga, ngā kupu me ngā rerenga kōrero, ngā rangi, ngā tūmomo puoro.

Ka aromatawaingia tōu whakamārama i ngā panonitanga o ngā waiata mautohe i roto i te takanga o te wā.

**Hei Mahi**

1. Rangahaua ngā kaupapa mautohe i roto i ngā tau. Tirohia ngā tūmomo rōpū nāna i kōkiri aua mautohe. I ahu mai tērā take mautohe i hea? He aha te hua o tērā mautohe?
2. Wānangahia ngā tūmomo puoro kua whakamahia hei kawe atu i te mautohe i roto i ngā tau. He aha te wairua o aua tūmomo puoro? He aha i rerekē ai tētahi puoro mautohe i tētahi atu? He aha ngā panonitanga i kitea i roto i ngā tau?
3. Whakaarohia i pēhea rā i whakamahia ai taua momo puoro, aua momo waiata mō te mautohe. Te whakamahi i ngā kupu, ngā manawataki, ngā rangi, ngā momo aronga/kaupapa, ngā tikanga onamata, te whakaputa kare ā-roto, te pūtake rānei o taua momo puoro, o taua mautohe.
4. Whakaritea ōu whakaaro kia mārama te kite atu i ngā rerekētanga me ngā ritenga o ngā mahi toi nei, tawhito mai, hou mai. Ka whakataurite i ngā tūmomo puoro o enei rā e whakamahia ana e nga kaipuoro me te hunga mautohe ki te kōkiri i ō rātou whakaaro.
5. Waihangatia tētahi whakaaturanga e whakamārama ana i ngā āhuatanga nei. Kei a koe te tikanga mō te āhua o te whakaaturanga: he tuhinga, he ataata, he rautaka rānei.

Taunakitanga: Ngā Toi Puoro 91750 Tohea te tohe

|  |  |  |
| --- | --- | --- |
| **Taunakitanga mō te Paetae** | **Taunakitanga mō te Kaiaka** | **Taunakitanga mō te Kairangi** |
| Ka tau te whakataurite i ngā mahinga toi i roto i te horopaki tika.  Ka whakaatu māramatanga ki te rerekētanga o ngā toi taketake i ngā mahinga toi o ēnei rā.  *Hei tauira:*  *Kua tautohu, kua tūhura te ākonga i ngā tūmomo puoro o te mautohe.*  *Kua puta mai ngā whakaaro me ngā kare ā-roto o te ākonga e pā ana ki ngā whakatauritenga o ngā tūmomo puoro ki roto i te takanga o te wā, ā, kua whakamāramahia ngā pūtake hoki.*  *Kua whakarite whakaaturanga e whakamārama ana i te panonitanga o ngā tūmomo puoro.*  *Kua whakamārama i ngā kōrero matua mō ngā mahi toi taketake o mua, o nāianei.* | Ka tau te whakataurite i ngā mahinga toi kia hāngai ai ki kaupapa kē atu.  Ka whakamāori i te rerekētanga o ngā toi taketake i ngā mahinga toi o ēnei rā.  *Hei tauira:*  *Kua māmā te whakaputa i ngā whakaaro me ngā kare ā-roto e pā ana ki ngā whakatauritenga o ngā tūmomo puoro.*  *Kua whakamāramahia ngā tikanga hoki.*  *Kua whakamārama i te rerekētanga o ngā tūmomo puoro i roto i te takanga o te wā.*  *Kua mārama ki ngā kōrero matua mō ngā tūmomo puoro kua whakamahia mō te mautohe o mua, o nāianei.* | Ka tau te whakataurite i ngā mahinga toi kia hāngai ai ki ngā kaupapa huhua noa.  Ka tino mārama te whakamāori i te rerekētanga o ngā toi taketake i ngā mahinga toi o ēnei rā.  *Hei tauira:*  *Kua rangatira ngā whakaaro me ngā kare ā-roto o te ākonga e pā ana ki ngā whakatauritenga o ngā tūmomo puoro i roto i te takanga o te wā. Kua āta whakamārama i ngā pūtaketanga hoki.*  *Kua tino mārama ki ngā kōrero matua mō ngā tūmomo puoro o mua, o nāianei. E māmā ana ki te whakamārama mai i ōna whakaaro ki te kaupapa.*  *Kua māmā te whakamārama i ngā panonitanga me te whakanikoniko i āna kōrero me ētahi whakataukī hei whakamārama i ōna whakaaro.* |